
Bináris kompatibilitás kérdései és ellenőrzése C++ programozási nyelven

A C++ programozási nyelv alapvetően érték-szemantikájú, azaz az egyes változók, tömbök, objektumok hivatkozása mögött nem referencia vagy mutató, hanem a konkrét, a memóriában lefoglalt byte-ok állnak. Ebből következik néhány olyan kellemetlen következmény, mint például, ha egy osztály privát adattagjait módosítjuk, az osztályt használó forrásprogramot is gyakran újra kell fordítani. ​Ez nemcsak idő- és erőforrás-igényes művelet, de gyakran praktikus okokból sem kivitelezhető: például amikor a módosított kódból készült dinamikus könyvtárakat ismeretlen alkalmazások használják. Az, hogy milyen módosítások sértik meg a bináris kompatibilitást és ezért követelik meg az őket használó kód újrafordítását, bonyolult, összetett kérdéskör, melyre a C++ szabvány sem ad teljes körű útmutatást.
Dolgozatomban megvizsgálom, hogy melyek a bináris kompatibilitás feltételei a C++ nyelvben és módszereket mutatok be a kompatibilitás ellenőrzésére. Dolgozatomban olyan szoftverfejlesztési ajánlásokat teszek melyek használatával könnyebben készíthetőek binárisan kompatibilis változatok. A dolgozat a C++03 szabvány mellett kiterjed a C++11 szabvány vizsgálatára is.



